Vooruitgang vir Shack Dwellers - Infrastruktuur - Republikein
Monday, October 19th, 13:51:56
Vooruitgang vir Shack Dwellers
Geduld werp vrugte af
11 August 2020 | Infrastruktuur
Die sooispitseremonie vir die konstruksie van huise op 68 erwe is onlangs in Narraville gehou – byna tien jaar nadat die Shack Dwellers Federation (SDFN) op die been gebring is om lae inkomste werkers die kans te bied om huiseienaars te word.
Die begunstigdes wat in Narraville woon, spaar reeds sedert 2007 om hul huise te kan bou.
Lede van die hoëvlak-ministeriële afvaardiging wat die Covid-19-situasie in die streek kom evalueer het, het die seremonie aangebied.
Mnr. Derek Klazen, die adjunkminister van landelike en stedelike ontwikkeling, het SDFN-lede aangemoedig om hul kennis met ander te deel en sodoende meer Namibiërs in staat te stel om uiteindelik huiseienaars te word.
Dié ministerie het N$1 miljoen vir die aanlê van paaie en ander dienste in die gebied begroot.
"Begin vandag en kry die grond vir die ander groepe wat al lank smeek vir bekostigbare behuising. Ek kan my deel doen, maar ek het 'n plan van aksie nodig sodat almal geholpe kan raak. Ons kan nie teen mekaar werk of ander in die koue laat staan nie."
Gedurende 2012 het die Walvisbaai-munisipaliteit 268 erwe toegeken en die federasie gehelp met die voltooiing van die planne vir die 68 erwe in Narraville.
Hulle het in 2019 die fondasies begin grawe, danksy verskeie besighede wat die toerusting geborg het.
Mnr. Neville Andre, goewerneur van die Erongostreek, het benadruk die uitdaging van voldoende behuising verg samewerking.
"Die regering kan hierdie uitdaging nie alleen aanpak nie. Met vennootskappe soos dié kan ons die taak suksesvol aanpak en hoop vir ons mense bring. Ek kan julle verseker dat ons deurentyd aan die behuisingskrisis aandag gee."
Hy het 'n dringende beroep op kusbewoners gedoen om nie mense in agterplaas-plakkershutte te huisves nie en om eerder daar te begin tuinmaak.
Mnr. Hafeni Ndemula, die adjunkminister van arbeid, het gesê belegging in behuising kan kinders in lae-inkomste-huishoudings die geleentheid bied om akademies te verbeter en suksesvol te wees, hul gesondheid en welstand te handhaaf en later in die lewe finansiële sukses te behaal.
"Laekostebehuising is absoluut noodsaaklik en is te midde van ons behuisingskrisis ewe belangrik as altyd. Dit bou gemeenskappe en gee mense ondersteuning wat hulle help om gesond en gelukkig te wees.
"Op hierdie dag bereik ons uiteindelik hierdie mylpaal ná 'n lang tyd van wag en beplanning."
Die sooispitseremonie sal gevolg word deur die aanlê van strate en uiteindelik die konstruksie van huise.
"Kom ons waardeer al die moeite en doen ons deel om by te dra. Hoewel die konstruksie van paaie en ander dienste in fases gedoen sal word, beskou ek dié dag as 'n groot mylpaal in die vooruitgang in die streek."
Ndemula het die SDFN geloof vir hul praktiese benadering tot bekostigbare behuising. "Hierdie is 'n oplossing wat suksesvol oor die land geïmplementeer word en voortdurend 'n positiewe impak op mense se lewens het."